寄題雙泉
作者：釋德洪
朝代：宋

paragraphs: 閻公立朝時，凛然古遺直。
孤忠捍世波，砥柱屹挺特。
一旦成千古，埋玉秀山側。
至今山中泉，實以配公德。
欲知其源深，下漲千頃澤。
沙渠走清快，石井湛紺碧。
譬如澠與淄，相去無尋尺。
日光毎下徹，山影必倒植。
倚欄應忻然，遊鱗見尾脊。
知誰念純孝，滿掬種白石。
粲然生玉英，冥感吁莫測。
泉旁有精舍，聞多登覧適。
何時同二老，追逐扶瘦策。
詩成坐假寐，夢歷秋山赤。
想見環珮清，繞除餘響滴。